LUCKNOW : राजनीतिक पटल पर अटल जी चाहे जितनी ऊंचाइयों को प्राप्त कर चुके थे, लेकिन आपसी बोलचाल व पत्राचार में हर दर्जे तक सहज थे. शुरुआती दौर के अपने मित्र महाकवि गोपाल दास नीरज से उनका पत्राचार निरंतर होता रहता था. हाल ही में अपने अंतिम सफर पर निकल चुके पद्मभूषण गोपाल दास नीरज के बेटे मिलन प्रभात ने दैनिक जागरण आई नेक्स्ट से अटल जी द्वारा भेजे गए पत्रों को साझा किया, जिसमें उन्होंने बेहद ही सहज ढंग से राजनीतिक व्यस्तता की मजबूरियां साझा की थीं.